— У 1997 годзе я пазнаёміўся з шыкоўным майстрам музычных інструментаў з металу Сцівам Хабэкам з Рэйк’явіку. Яго імя вядомае ў свеце, ён працуе ў розных краінах, у асноўным эксперыментуе з металам, але можа стварыць своеасаблівую гітару і арфу. Я набыў у яго гонг, талерачкі і розныя металічныя пласціны для “Троіцы”. Зараз шмат гавораць пра ўплыў розных сплаваў металу на энергетыку чалавека. Званы, званочкі, тыбецкія чаны — іх гук паводле некаторых тэорый папраўляе здароўе і амалоджвае. Згадайце тыя ж беларускія шархуны — звонкія бразготкі, якія выкарыстоўваліся ў вясельных паяздах, каб ачысціць шлях маладым. Нашы продкі меркавалі, што гук металу адганяе нячыстую сілу, нават грукат лічыўся добрай зброяй супраць нячысцікаў. Дык вось, Сціў “падкупіў” нас эксперыментальнымі рэчамі. Прынамсі, ён калі-нікалі вывешвае свае пласціны на дрэвах ля дома, ад ветру адна аб другую стукаюцца — і гучанне тое заварожвае! Літаральна каваль свайго гуку!